केसीलाई लाइफटाइम अवार्ड
फुटबलका अशोक केसी भनेर उनलाई चिन्ने धैरै छैनन् । पहिलो पुस्ताका फुटबलप्रेमी केसीलाई चाचाजीको नामले पुकारिन्छ । नेपालमा फुटबल आधुनिक भइनसक्दाका सुपरस्टार हुन् उनी ।
काठमाडौँ — फुटबलका अशोक केसी भनेर उनलाई चिन्ने धैरै छैनन् । पहिलो पुस्ताका फुटबलप्रेमी केसीलाई चाचाजीको नामले पुकारिन्छ । नेपालमा फुटबल आधुनिक भइनसक्दाका सुपरस्टार हुन् उनी ।टुकुचावारी र पारीबीचको प्रतिस्पर्धाले रंगशालालाई रणसंग्राम बनाउने बेलाका सेलिब्रिटी फुटबलर । उनै फुटबलर बिहीबार पल्सर स्पोर्टस अवार्डमा लाइफटाइम एचिभमेन्ट अवार्डबाट सम्मानित भए ।फुटबलसँगै क्रिकेटमा पनि उनको प्रभाव उत्तिकै थियो । काठमाडौं खेलमण्डलको टोलीबाट उनी ब्याट लिएर क्रिजमा उत्रँदा होस् वा आफ्नो टिमबाट फुटबल मैदानमा उत्रँदा समर्थक पनि कायल हुन्थे । क्रिकेट र फुटबलमा उत्तिकै अब्बल भए पनि फुटबल लगावले केसीलाई एकोर्‍यायो । बेलैमा छोडेको क्रिकेटले उनलाई खास पहिचान पनि दिएन । फुटबललाई उनले आफ्नो जीवनभन्दा बढी माया गरे, त्यही खेलले केसीलाई परिचय दियो चाचाजी नामबाट ।गोलकिपरबाहेक सबै १० पोजिसनमा उत्तिकै खरो प्रदर्शन गर्न सक्ने चाचाजीको दख्खल गोल गर्नमा बढी थियो । बाइसाइकल किकबाट गोल गर्नेमा त महारथी नै प्राप्त थियो । काठमाडौंको टे–बहालमा जन्मेका उनको दैनिकी टुँडिखेलमा फुटबल खेलेर सुरु हुन्थ्यो । टुँडिखेलको धुलोमा नजानिकनै सुरु करिअरले उनलाई देशकै धुरन्धर स्ट्राइकरको दर्जासम्म पुर्‍यायो । यसक्रममा उनी एनआरटी हुँदै तत्कालीन महारथी ब्वाइज युनियन र नेपाल पुलिस क्बलको मुख्य खेलाडीमा रहे । १८ वर्षे करिअरमा नजितेका उपाधि पनि केही थिएनन् । राष्ट्रिय टोलीका पहिलो पुस्ता केसीले सन् १९८२ मा भारतमा सम्पन्न एसियाली खेलकुदमा भाइपुस्तासँग पनि खेले । उनले पाका अच्युतकृष्ण खरेल, कोमल पाण्डेदेखि भाइ पुस्ताका रुपकराज शर्मा, गणेश थापाहरूसँग समेत खेल्न भ्याए ।खेलाडीबाट संन्यास लिएपछि उनी आफ्नै क्लब नेपाल पुलिसमा प्रशिक्षकमा सक्रिय भए । पुलिसबाट सेवानिवृत्त भएसँगै एन्फा एकेडेमीका किशोरहरूलाई फुटबल सीप सिकाउन थाले ।पुलिसको टिमबाट खेल्दा एकपल्ट दोहोरो ह्याट्रिक गरेको खेल र क्रिकेटमा केकेएमबाट ९६ रन बनाउँदाको क्षण भने केसीको मानसपटलमा अझै गाढा छ । मुटुको शल्यक्रिया गरेका ६४ वर्षे उनलाई डाक्टरले दौडधुप नगर्नु भनेका छन् । तर सातदोबाटो गएर बच्चालाई फुटबल नसिकाइ मन मान्दैन । नियमित पुगिरहन्छन् ।